กรีซสุดเสี่ยงถูกลดเกรด สู่โลกที่สาม
เตือนกรีซรถไฟขบวนสุดท้ายแล้ว ต้องเร่งมือปฏิรูปเศรษฐกิจ แลกเงินช่วยเหลือก่อนจะถูกลดเกรดลงไปอยู่ &#8220;โลกที่สาม&#8221;
18 ส.ค. 2554

เตือนกรีซรถไฟขบวนสุดท้ายแล้ว ต้องเร่งมือปฏิรูปเศรษฐกิจ แลกเงินช่วยเหลือก่อนจะถูกลดเกรดลงไปอยู่ “โลกที่สาม”
นักเศรษฐศาสตร์เตือนกรีซเหลือโอกาสสุดท้ายแล้ว ที่จะต้องเร่งรีบคว้าเงินช่วยเหลือจากไอเอ็มเอฟและสหภาพยุโรปให้ได้ ไม่เช่นนั้น กรีซจะตกลงไปอยู่ในสถานะ “ประเทศโลกที่ 3” 
เสียงเตือนดังกล่าวมีขึ้นหลังจากที่กรีซประสบกับแรงต้านอย่างหนักหน่วงในประเทศต่อการผ่านร่างกฎหมายรัดเข็มขัด เพื่อแลกกับเงินช่วยเหลือจากไอเอ็มเอฟและอียูดังกล่าว
“ครั้งนี้ถือเป็นโอกาสครั้งสุดท้ายของกรีซ” นักเศรษฐศาสตร์ชั้นนำ 19 คน เห็นเป็นเสียงเดียวกันในจดหมายเปิดผนึกถึงสำนักข่าวเอเธนส์ นิวส์ของกรีซ ซึ่งในจำนวนนี้มี คริสโตเฟอร์ ปิซาไนด์ส นักเศรษฐศาสตร์เจ้าของรางวัลโนเบลอยู่ด้วย
เสียงเตือนระบุด้วยว่า การปล่อยให้หนี้เสียนั้นถือว่าไม่ใช่ทางเลือก ซึ่งอาจจะทำให้กรีซต้องเผชิญหน้ากับภาวะความยากจน และถูกโดดเดี่ยวนานนับทศวรรษทีเดียว ซึ่งรัฐบาลกรีซจะต้องเร่งแก้ปัญหาเศรษฐกิจอย่างเร่งด่วน พร้อมกับจะต้องกำจัดปัญหาคอร์รัปชันที่ระบาดไปทั่ว เพื่อหลีกเลี่ยงต่อการหล่นไปอยู่ในกลุ่มประเทศโลกที่ 3
“ผมหวังว่าความหวังของเรานี้จะเป็นจริง และรัฐบาลกรีซจะเริ่มการปฏิรูปอย่างรวดเร็ว” พลาตอน โมโนครูซอว นักวิเคราะห์ของยูโรแบงก์ กล่าว